**ROKOVACÍ PORIADOK**

zasadnutia Rady SAUŠ, konaného dňa 9.11.2023 v Bratislave

**ČLÁNOK 1 Úvodné ustanovenie**

Tento rokovací poriadok upravuje podrobnosti o rokovaní, rozhodovaní a organizácie zasadnutia Rady SAUŠ konaného dňa 9.11.2023.

**ČLÁNOK 2 Účasť na zasadnutia Rady SAUŠ**

1. V súlade s článkom 5 stanov SAUŠ sa zasadnutia Rady SAUŠ zúčastňuje jeden delegát za každého riadneho člena SAUŠ. Kolektívneho člena na zasadnutí Rady SAUŠ zastupuje ako delegát jeho štatutárny zástupca.
2. V prípade, že sa štatutárny zástupca nemôže zasadnutia Rady SAUŠ zúčastniť, účasťou písomne poverí svojho zástupcu a súčasne túto skutočnosť oznámi sekretariátu SAUŠ najneskôr jeden deň pred konaním zasadnutia Rady.
3. Hlasovacie právo na zasadnutí Rady SAUŠ sa pri zohľadnení počtu aktívnych individuálnych členov vo všetkých vekových kategóriách ( súťažiacich v rámci súťaží organizovaných SAUŠ a medzinárodnými organizáciami), riadi podľa nasledovného kľúča delegátov :
   1. každý riadny člen s počtom aktívnych športovcov s jeho príslušnosťou od 1 do 1000 členov vrátane - 1 (jeden) hlas,
   2. každý riadny člen s počtom aktívnych športovcov s jeho príslušnosťou od 1001 a viac - 2 (dva) hlasy,
   3. každý riadny člen, ktorého športovec sa zúčastní Svetovej Univerziády ( letnej alebo zimnej ) a získa medailové umiestnenie – 1 (jeden) hlas .
4. Na Zasadnutí Rady SAUŠ sa ďalej zúčastňujú, Prezident SAUŠ, členovia Výkonného výboru SAUŠ, predseda Dozornej rady, jeden zástupca športovcov delegovaný v zmysle § 19 zákona.č. 440/2015 Z.z. o športe a o zmene a doplnení niektorých zákonov , jeden zástupca športových odborníkov delegovaný v zmysle § 19 zákona 440/2015 Z.z. o športe a o zmene a doplnení niektorých zákonov ak ho navrhne minimálne 50 športových odborníkov, čestní členovia SAUŠ, generálny sekretár SAUŠ a pracovníci Sekretariátu SAUŠ.
5. Na zasadnutie Rady SAUŠ môžu byť pozvaní hostia, ktorých zoznam schvaľuje Výkonný výbor SAUŠ.
6. Delegát je povinný sa dostaviť na Zasadnutie Rady SAUŠ v čase, ktorý je na pozvánke uvedený ako prezentácia. Pri prezentácii je delegát povinný zapísať sa do prezenčnej listiny.
7. Zapísanému delegátovi sa vydá hlasovací lístok s uvedením počtu hlasov.
8. Zasadnutie Rady SAUŠ nie je prístupné verejnosti s výnimkou pozvaných hostí.

**Článok 3 Rokovanie zasadnutia Rady SAUŠ**

1. Rokovanie zasadnutia Rady SAUŠ riadi predsedajúci, ktorý je členom Výkonného výboru SAUŠ, poverený k tomu Výkonný výborom SAUŠ.
2. Predsedajúci otvára a ukončuje zasadnutia Rady SAUŠ, riadi rokovanie a hlasovanie, kontroluje diskusiu, dáva a odoberá slovo delegátom a hosťom a dbá na to, aby zasadnutie Rady SAUŠ prebiehalo v súlade s právnymi predpismi Slovenskej republiky, zákonom o športe, stanovami, rokovacím poriadkom, volebným poriadkom a ostatnými predpismi SAUŠ.
3. Predsedajúci pred otvorením zasadnutia Rady SAUŠ skontroluje, či je prítomný dostatočný počet delegátov, aby bolo zasadnutie Rady uznášaniaschopné.
4. Zasadnutie Rady SAUŠ otvára predsedajúci privítaním prítomných účastníkov, vyhlásením o tom, či bolo zasadnutie Rady SAUŠ zvolané v súlade so stanovami, a či podľa počtu prítomných delegátov sú splnené predpoklady pre to, aby bolo zasadnutie Rady SAUŠ uznášaniaschopné.
5. Ak je zasadnutie Rady SAUŠ na začiatku svojho rokovania uznášania schopné, prerokuje návrh programu a o jeho schválení rozhoduje hlasovaním. Návrh programu zasadnutia Rady SAUŠ je uvedený v pozvánke na Zasadnutie Rady SAUŠ.
6. Zasadnutie Rady SAUŠ môže pri prerokovaní návrhu programu rokovania na návrh prítomného delegáta navrhnutý program doplniť. Zasadnutie Rady následne prijme rozhodnutie o každom návrhu na doplnenie programu zvlášť. Na prijatie zmien programu, je potrebná nadpolovičná väčšina prítomných delegátov.
7. Po hlasovaní o všetkých navrhovaných doplneniach programu predsedajúci oboznámi upravené znenie pôvodného návrhu programu rokovania a navrhované poradie doplnených bodov. Predsedajúci vyzve delegátov, aby hlasovali o upravenom programe ako o celku. Program je prijatý, ak zaň hlasovala nadpolovičná väčšina delegátov.
8. Predsedajúci oznámi výsledok hlasovania a zasadnutie Rady SAUŠ pokračuje podľa schváleného programu zasadnutia Rady SAUŠ. Zasadnutie Rady SAUŠ nemôže rozhodovať o bode programu, ktorý nie je výslovne uvedený v programe schválenom delegátmi. V rámci bodu "Rôzne" alebo "Diskusia" môže konferencia prijímať iba odporúčania a stanoviská.
9. Každému bodu programu, okrem otvorenia, predchádza krátke uvedenie bodu programu predsedajúcim alebo osobou, ktorá vypracovala/predložila materiál alebo návrh, ktorý je predmetom prerokovávaného bodu.
10. K jednotlivým bodom schváleného programu je možné vystúpiť formou faktickej poznámky. Faktickú poznámku možno predniesť len k referátu, k diskusnému príspevku práve prednesenému alebo k pozmeňujúcemu návrhu. Trvanie faktickej poznámky nesmie prekročiť 1 minútu.
11. Ak nejde o faktickú poznámku alebo rečník prekročí stanovenú lehotu, môže mu Predsedajúci odňať slovo.
12. Predsedajúci má právo prijať opatrenia pre zabezpečenie dôstojnosti rokovania zasadnutia Rady SAUŠ.
13. Pozvaní hostia sa môžu na rokovaní zdržiavať len na miestach pre nich určených a nesmú rušiť priebeh rokovania. V prípade ich nevhodného správania alebo porušenia tohto poriadku môže predsedajúci vykázať rušiteľa poriadku z rokovacej miestnosti.
14. Pred bodom programu týkajúceho sa volieb do orgánov vyzve predsedajúci predsedu volebnej komisie, aby riadil priebeh voľby.
15. Predsedajúci ukončí zasadnutie Rady SAUŠ po naplnení schváleného programu zasadnutia Rady SAUŠ.

**ČLÁNOK 4 Pracovné komisie Zasadnutia Rady SAUŠ**

1. Zasadnutie Rady SAUŠ na návrh Výkonného výboru SAUŠ volí nasledovné pracovné komisie:
2. mandátovú v počte 3 členov - návrhovú v počte 3 členov;
3. volebnú v počte 3 členov ;
4. Zapisovateľa;
5. dvoch overovateľov zápisnice;
6. Návrh na zloženie komisií, zapisovateľa, dvoch overovateľov zápisnice a skrutátorov pripraví Výkonný výbor SAUŠ a delegátom zasadnutia Rady SAUŠ, ho predloží na schválenie Predsedajúci.
7. Mandátová komisia skúma oprávnenie delegátov zúčastniť sa zasadnutia Rady SAUŠ, podáva správu o počte prítomných delegátov a overuje schopnosť uznášania zasadnutia Rady SAUŠ.
8. Návrhová komisia zaznamenáva priebeh zasadnutia Rady SAUŠ, spracováva diskusné príspevky a ostatné návrhy delegátov, vypracováva návrh uznesení a predkladá ho na schválenie zasadnutia Rady SAUŠ.
9. Prípravu a riadny priebeh volieb do orgánov SAUŠ zabezpečuje volebná komisia, ktorá sa riadi volebným poriadkom zasadnutia Rady SAUŠ.
10. Každá pracovná komisia si zvolí svojho predsedu, ktorý riadi rokovanie komisie a je oprávnený vystupovať v mene komisie. Správu komisie prednáša jej predseda. Zápis podpisujú jej členovia, ktorí v prípade odlišného stanoviska, môžu toto uviesť pri podpise. Pre rokovanie komisií platí primerane tento rokovací poriadok.

**ČLÁNOK 5 Pravidlá pre predkladanie návrhov a pripomienok a pravidlá pre diskusiu**

1. Všetci delegáti majú právo v priebehu zasadnutia Rady SAUŠ zúčastniť sa diskusie a predkladať zasadnutiu Rady SAUŠ svoje návrhy a pripomienky.
2. Pozmeňujúci návrh sa podáva ústne, najneskôr do ukončenia prerokovávania bodu, ktorého sa pozmeňujúci návrh týka. Na pozmeňujúce návrhy podané po ukončení prerokovávania bodu, ktorého sa týkajú, sa neprihliada.
3. Pri podaní pozmeňujúceho návrhu sa uvedie forma a obsah pozmeňujúceho návrhu, t.j. doplniť, zmeniť alebo zrušiť.
4. Pred hlasovaním o pozmeňujúcom návrhu dá Predsedajúci slovo predkladateľovi pozmeňujúceho návrhu, následne prítomným delegátom, ktorí sa prihlásili s faktickou poznámkou a potom dá o návrhu hlasovať.
5. Pri schvaľovaní predložených návrhov sa najskôr hlasuje o pôvodnom návrhu predloženom Predsedajúcim ako celku a o pozmeňujúcich návrhoch, t.j protinávrhoch sa hlasuje až vtedy, ak pôvodný návrh nebude prijatý.
6. Delegáti sa hlásia do diskusie pred začatím zasadnutia Rady SAUŠ alebo počas jej priebehu písomne s uvedením priezviska a mena.
7. Predsedajúci udeľuje slovo diskutujúcim podľa poradia v akom sa prihlásili. Každý delegát diskutuje k veci spravidla len raz. O opätovnej prihláške do diskusie k tej istej veci rozhodne Predsedajúci. Kto nie je pri udelení slova prítomný v rokovacej sále, stráca poradie. V diskusii možno vystúpiť z miesta, rečnícka lehota je 3 minúty.
8. Ak sa rečník odchyľuje od prerokúvanej veci, môže ho Predsedajúci vyzvať, aby hovoril k veci. Ak ani po opakovanej výzve nebude hovoriť k veci, odoberie mu slovo.
9. Ak v diskusii vystúpili všetci prihlásení delegáti, Predsedajúci diskusiu ukončí. Pred touto dobou môže byť diskusia ukončená len na základe rozhodnutia delegátov zasadnutia Rady SAUŠ.
10. Diskusie sa môže zúčastniť zo súhlasom Predsedajúceho aj pozvaný hosť.

**ČLÁNOK 6 Hlasovanie a rozhodovanie zasadnutia Rady SAUŠ**

1. Zasadnutie Rady rozhoduje hlasovaním o uznesení, ktoré sa uvedie do zápisnice zasadnutia Rady SAUŠ. Hlasovanie je verejné alebo tajné.
2. Verejné hlasovanie sa používa pri schvaľovaní uznesení s výnimkou tých, ktoré sú určené v článku 5 bode 18 Stanov SAUŠ, kedy sa hlasuje tajne..
3. Tajné hlasovanie sa používa v prípade volieb osôb do orgánov SAUŠ a v prípade vylúčenia člena SAUŠ podľa článku 3, bod 8 Stanov SAUŠ. V prípade volieb, keď je na volené miesto len jeden kandidát a tento s týmto spôsobom súhlasí môže sa uskutočniť verejné hlasovanie.
4. Návrhy uznesení môžu predložiť len delegáti zasadnutia Rady SAUŠ.
5. Predsedajúci pred hlasovaním upozorní delegátov, že sa prikročí k hlasovaniu a oznámi spôsob hlasovania.
6. Pred každým hlasovaním Predsedajúci oznámi, o ktorom návrhu sa bude hlasovať a zopakuje presné znenie návrhu, ak návrh nebol delegátom vopred písomne predložený, alebo ak ho nepredkladá predseda návrhovej komisie. Predsedajúci potom prikročí k riadeniu hlasovania.
7. Jednotlivé hlasovanie nie je možné prerušiť a predsedajúci počas neho nemôže nikomu udeliť slovo.
8. Verejne sa hlasuje spravidla zdvihnutím ruky s hlasovacím lístkom, ktorý obdrží každý prítomný delegát pri prezentácii.
9. Zasadnutie Rady je uznášania schopné, ak je prítomných viac ako 50% všetkých delegátov.
10. Zasadnutie Rady rozhoduje:
11. nadpolovičnou väčšinou hlasov prítomných delegátov s právom hlasovať, ak ďalej nie je určené inak,
12. o záležitostiach podľa článku 5 bodu 14 písm. d/e/f/g/h/i/j/n/q/s/a T Stanov SAUŠ, kvalifikovanou väčšinou ktorá je určená ako 2/3 väčšinou hlasov prítomných delegátov.
13. Výsledky hlasovania oznámi predsedajúci tak, že oznámi počet delegátov, ktorí hlasovali za návrh, počet delegátov, ktorí hlasovali proti návrhu a počet delegátov, ktorí sa zdržali hlasovania.
14. Pri hlasovaní je zastúpenie iným členom alebo inou osobou vylúčené.
15. Informácie o výsledku verejného hlasovania a zápisnica o výsledku tajného hlasovania sú súčasťou zápisnice zo zasadnutia Rady SAUŠ.

**ČLÁNOK 7 Zápisnica Zasadnutia Rady SAUŠ**

1. O priebehu zasadnutia Rady SAUŠ sa vyhotovuje zápisnica, ktorá obsahuje:
   1. názov a sídlo SAUŠ,
   2. miesto a čas konania zasadnutia Rady SAUŠ,
   3. mená Predsedajúceho, zapisovateľa a overovateľov zápisnice,
   4. schválený program zasadnutia Rady SAUŠ,
   5. dôležité vyjadrenia delegátov k jednotlivým bodom programu,
   6. rozhodnutia prijaté k jednotlivým bodom programu vrátane výsledkov hlasovania
   7. prezenčnú listinu,
   8. písomné splnomocnenia delegátov
2. Originál zápisnice zasadnutia Rady SAUŠ sa uschová na sekretariáte SAUŠ

**ČLÁNOK 8 Záverečné ustanovenia**

Tento Rokovací poriadok zasadnutia Rady SAUŠ schválilo zasadnutie Rady SAUŠ dňa 9.11.2023 v Bratislave, a nadobúda účinnosť dňom schválenia.